Inhar Urruzuno

Inhar Urruzuno Pagoaga (Ondarroa, Bizkaia, 1987ko urriaren 3a) harri jasotzailea eta herri kiroletako entrenatzailea da. Bere kirol ibilbidean, Bizkaiko hamar txapel eta Euskal Herriko bi irabazi ditu; horrenbestez, bere belaunaldiko harri jasotzaile nabarmenenetako bat da. 2025eko azaroan eman zien txapelketa ofizialei amaiera, Bizkaiko bere hamargarren txapela lortu ostean.

 Ibilbidea 

 Hasierak eta zaletasuna 
Harri jasotzearekiko zaletasuna ez zaio familiatik zuzenean datorkion zerbait, nahiz eta umetatik herriko jaietako saioek arreta pizten zioten. Indarrarekin lotutako kirolak betidanik gustatu izan zaizkio. 

Ofizialki 16 urterekin hasi zen harriarekin, Pedro Salegi Langa harginaren etxean egin zuen lehen saioaren ostean. Handik gutxira plazetan lehiatzen hasi zen, eta guztira 20 urte baino gehiago daramatza ofizioan. 

 Urrezko aroa eta nagusitasuna 
Urruzunok 2013an jantzi zuen Bizkaiko bere lehenengo txapela. Handik aurrera, nagusitasun handia erakutsi zuen lurralde mailan. 2016an bizi izan zuen bere garairik indartsuena, lau asteko epe laburrean lau txapelketa irabazi baitzituen. Urte horretan bertan, Euskadiko Harri Txikien bigarren Txapelketa irabazi zuen Alegian, Aimar Irigoien menderatuta. Bere ibilbideko une horretan lortu zuen konfiantzarik handiena bere buruarengan.

Bizkaiko Harri Txikien Txapelketan zortzi urtez jarraian (2013tik 2020ra) podiumaren gailurrean mantenduz. 2020ko irailean Sopelan lortu zuen zortzigarren txapel hori.

 Telebista eta lankidetzak 
Inhar Urruzunok harreman estua izan du Aitzol Atutxa aizkolariarekin, eta elkarrekin hainbat proiektutan parte hartu dute:

 5Kirol: 2019an txapeldun suertatu ziren Bilboko finalean.
 Izan Invictus (ETB): Telebistan kapitain lanetan aritu ziren biak ETB1eko saioan. 
 Pentatloia: Bikotekako pentatloia prestatzen ari zirela gertatu zen Urruzunoren lesiorik gogorrena.

 Lesioak eta etenaldi luzea 
Lesioek nabarmen baldintzatu dute bere karrera. 2017an belauneko ebakuntza jasan zuen lehenengoz, 2016ko garaipen zerrenda ikusgarriaren ostean. Geroago, geldialdirik luzeena etorri zen: bi urte eta zortzi hilabetez egon zen plazetatik kanpo. Lesio hau Aitzol Atutxagaz batera bikotekako pentatloia prestatzen ari zela gertatu zen; belauneko kartilagoaren haustura eta higadura diagnostikatu zioten, eta berriz ere ebakuntza gelatik igaro behar izan zuen. 

2023an itzuli zen lehiara, prozesu gogor baten ostean. 

 Azken txapelak eta erretirada 
Urruzunok goi mailan jarraitu zuen azken urteetan ere. 2024ko azaroan, Arratzun, bere bederatzigarren Bizkaiko txapela irabazi zuen, Jon Gisasola Zelai V.ari, arerio nagusiari, alde nabarmena ateraz.

Azkenik, 2025eko azaroaren 23an, Etxebarriako frontoian, bere hamargarren Bizkaiko txapela jantzi zuen. Egun horretan bertan iragarri zuen txapelketa ofizialetatik erretiroa. Bere hitzetan, erretiratzeko "une oso egokia" aukeratu zuen, gailurrean zegoela, barneko ahotsak jada lehiarako "goserik" ez zuela esaten ziolako. Txapelketa ofizialak amaitutzat eman baditu ere, plazaz plaza erakustaldietan parte hartzen jarraituko duela ziurtatu du. 

 Herri kirolen sustatzailea 
Gaur egun, Sustabiz Fundazioan eta Txirrika Herri Kirol Klubean egiten du lan entrenatzaile gisa. Bere helburua belaunaldi berriei lekukoa pasatzea da. 

 Lorpenak 
 Bizkaiko Harrijasotze Txapelketa: 2013, 2014, 2015, 2016, 2017, 2018, 2019, 2020, 2024, 2025
 Euskal Herriko Harrijasotze Txapelketa: 2014, 2016
 5Kirol Binakako Txapelketa: 2019
 Urrezko Harrijasotze Txapelketa: 2018
 Mallabiako Harrijasotze Txapelketa: 2014, 2016
 Zazpi Herrialdeen Arteko Txapelketa: 2014, 2016
 Aiako Bizi Iturri Txapelketa: 2015
 Bikotekako Urrezko Harrijasotze Txapelketa: 2014

 Erreferentziak 

 Kanpo estekak 

Kategoria:Bizkaiko harri-jasotzaileak
Kategoria:Ondarroako kirolariak